29.9.2023
SL
Uradni list Evropske unije
L 242/119
59.
priznava prizadevanja Računskega sodišča, da bi se tudi v letu 2021 prilagodilo spreminjajočim se delovnim okoliščinam, spodbudilo digitalno preobrazbo revizije ter nadgradilo tehnologijo in prakse v organizaciji, da bi še naprej zagotavljalo učinkovito javno revizijsko službo v Uniji; se zaveda, da so za nadaljnji napredek v tej smeri potrebni dostopni podatki, ki so na voljo v zahtevani obliki pri Komisiji ali v državah članicah; poziva Komisijo, naj spodbuja države članice, naj si prizadevajo za večjo interoperabilnost;
60.
razume, da je bil tudi v letu 2021 zaradi omejitev, ki jih je povzročila pandemija covida-19, celoten revizijski cikel večinoma izveden digitalno in je zajemal pripravo revizij, zbiranje dokazov in kontradiktorne postopke, misije v države članice pa so bile nadomeščene z videoklici, ki so po potrebi vključevali tolmačenje na daljavo;
61.
ceni pomembne mejnike, ki so zaznamovali digitalno sliko Računskega sodišča v letu 2021, kot so storitve robotske avtomatizacije procesov, ki so bile uvedene, da se revizijske ekipe razbremenijo ponavljajočega se dela z nizko dodano vrednostjo, ter avtomatizacija revizije izvajalskih agencij v rednem revizijskem postopku in uvedba popolnoma novega sistema za upravljanje prevajanja v oblaku;
62.
pozdravlja dokončanje izvajanja načrta za kibernetsko varnost za obdobje 2018–2021 in sprejetje novega načrta za kibernetsko varnost za naslednja tri leta (2022–2024), ki predvideva postopen prehod na arhitekturo ničelnega zaupanja v skladu z določbami iz predloga uredbe Evropskega parlamenta in Sveta, ki določa ukrepe za visoko skupno raven kibernetske varnosti v institucijah, organih, uradih in agencijah Unije; ugotavlja, da v letu 2021 ni bil odkrit noben relevanten in uspešen kibernetski napad na Računsko sodišče, in se zaveda, kako pomembno je njegovo sodelovanje s skupino za odzivanje na računalniške grožnje za evropske institucije, organe in agencije CERT-EU; poziva Računsko sodišče, naj še naprej posveča veliko pozornosti kibernetskim grožnjam in varnosti informacijske tehnologije, zlasti ker se je število resnih kibernetskih napadov v zadnjih letih znatno povečalo, zaradi česar so vse institucije Unije postale privlačne tarče za potencialne napadalce; spodbuja ga, naj redno ocenjuje tveganje svoje infrastrukture IT;
63.
ugotavlja, da je Računsko sodišče v letu 2021 ob evropskem mesecu kibernetske varnosti soorganiziralo otvoritveni dogodek in da je njegov uradnik za raznolikost in vključevanje moderiral eno od glavnih sej, ki je potekala na temo žensk in kibernetske varnosti in na kateri so ženske iz različnih okolij izmenjale mnenja o motivaciji žensk za delo na področju kibernetske varnosti in tehnologije;
64.
ugotavlja, da je bila v letu 2021 sprejeta odločitev o povečanju proračunskih vrstic za naložbe v opremo in storitve, povezane predvsem s hibridnim delom in digitalizacijo, in da so bila dodatna sredstva uporabljena tudi za zmogljivosti Računskega sodišča za kibernetsko obrambo, naložbe v nov sistem za upravljanje prevajanja in nov sistem upravljanja deležnikov ter rešitev Unije za elektronsko podpisovanje;
65.
pozdravlja, da se je Računsko sodišče odločilo, da kot ključne komponente uvede brezplačno odprtokodno programsko opremo, kot so operacijski sistem Linux za več strežnikov informacijske infrastrukture, Belenios za tajno glasovanje in Nagios za ekipe za operacije IT; je seznanjen, da Računsko sodišče uporablja tudi odprtokodno programsko opremo NextCloud za izmenjavo dokumentacije z revidiranci v sistemu ECAFiles, ki deluje v skladu z najvišjimi standardi varnosti in varstva osebnih podatkov;
66.
pozdravlja izvajanje sporazumov o obdelavi podatkov, kadar podatke obdelujejo tretje osebe, Računsko sodišče kot upravljavec pa zagotavlja skladnost s členom 29 Uredbe (EU) 2018/1725 Evropskega parlamenta in Sveta (3) in popoln nadzor nad postopki obdelave; je seznanjen s sistematičnim posvetovanjem s pooblaščeno osebo za varstvo podatkov Računskega sodišča o zadevah, povezanih z obdelavo podatkov ter tehničnimi in organizacijskimi ukrepi;
(3) Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št.
45/2001 in Sklepa št.
1247/2002/ES (UL L 295, 21.11.2018, str. 39).